ખેડૂતો આત્મહત્યા કરે છે એ સત્યતા છે. આંખ સામે બનતાં ‘ને વેચાતા ખાદ્ય પદાર્થમાં ભેળસેળ થાય છે. પરંપરાગત રીતે થયેલા શોપિંગનું પરિણામ દુઃખમાં આવે છે. આવું તો ઘણુ અને સામે તરફ બચત એક કોયડો બની ગઈ છે. મોબાઇલ ઇન્સ્ટ્રુમેન્ટના, ફોન સર્વિસના ‘ને મોબાઇલ ઇન્ટરનેટના પૈસા આમ મનુષ્યને બાંધી રાખે છે. વિદ્યુત ‘ને ગેસનું બિલ બાનમાં રાખે છે. ગણતરીના કપડાં કે ઘરની વસ્તુઓ વચ્ચે ખુશીથી જીવનારા લાખો લાખો લોકો છે. મોટિવેશન વેચનારા, વૉટસઍપ કે ફેસબુક પર મોર્નિંગ-રાઇડ કરાવતા સંદેશાશાસ્ત્રીઓ યા ભવ્ય શમિયાણામાં પાક કથા કરતાં વ્યક્તિઓની જેમને લગીર જરૃર નથી એવાં ભાઈ-બહેનોની વસ્તી આપણા દેશમાં વધારે છે. એટ ધ એન્ડ ઓફ ધ ડે એક ઘર માટે મહિને કેટલી આવક વધે, જાવક ઘટે એ જ સક્ષમ અર્થશાસ્ત્રનો સાર છે. એવામાં એને જો ઓનલાઈન શોપિંગનો ચેપ લાગ્યો તો કોઈ ઉલેમા, પાદરી કે મંત્રી એને બચાવવાનો નથી.